एभिन्युज टेलिभिजन‘खाल्डाखुल्डी पुर्ने काम सुरु हुन्छ अनि लोकप्रिय सरकार यही बन्छ’ - एभिन्युज टेलिभिजन
विराटनगर : सत्तारुढ नेपाल कम्युनिस्ट पार्टी (नेकपा) का अध्यक्ष पुष्पकमल दाहालले गियर फेरेर भए पनि सरकार अगाडि बढ्ने बताएका छन्। सोमबार विराटनगरमा भएको पत्रकार सम्मेलनमा अध्यक्ष दाहालले तयारीका कामहरू सरकारले सम्पन्न गरेको भन्दै अब तीब्र गतिमा नागरिकले अनुभूत गर्ने कामहरू गर्ने बताए।
यद्यपि उनले तत्काल मन्त्रिपरिषद् हेरफेर हुने सम्भावना पनि नरहेको बताए। ‘मन्त्रीमण्डल पुनर्गठन गर्ने बेला आएको छैन, विकासका काममा पूर्वाधार तयारीका काम भएका छन्’ उनले भने ‘अब सरकार अगाडि बढ्छ ।’
सरकारले आफ्नो उद्देश्यअनुसार तयारीको काम अगाडि बढाएको दावी गर्दै दाहालले भारत र चीनसँगको सम्बन्ध सुदृढिकरणमा ऐतिहासिक काम भएको बताए। सरकारको कामले अबको केही समयमा गति लिने उनको दावी छ।
‘हिलोमैलोमा गाडी चलाउँदा एक नम्बर गियरमा चलाइन्छ’, दाहालले भने, ‘अब हिलो मैलो सकिएको छ। अब गियर फेरेर भए पनि सरकार अगाडि जान्छ।’
सरकारको लोकप्रियता घटेकोबारे पत्रकारले सोधेको प्रश्नमा दाहालले सरकारले गरेका रणनीतिक र दीर्घकालीन महत्वका विषय नागरिकले प्रत्यक्ष नदेखेर त्यस्तो लागेको प्रतिक्रिया दिए।
‘जनताले बाहिरबाट हेर्दा देखिने कतिपय कामबाट लोकप्रियता बढ्ने हो। दीर्घकालीन महत्वका रणनीतिक काम प्रत्यक्ष देखिँदैनन्’, उनले भने, ‘लोकप्रियता खोज्ने भन्दा पनि राष्ट्र र जनताका हीतमा पूर्वाधार तयार पार्ने काम महत्वपूर्ण हो।’ चीन र भारतसँग भएका सम्झौता तथा ऐनकानुन निर्माणका काम जनताले प्रत्यक्ष नदेख्ने भएकोले त्यसको नतिजा आए पनि लोकप्रियता बढ्ने उनले बताए।
‘अब खाल्डाखुल्डी पुर्ने काम सुरु हुन्छ अनि जनताले लोकप्रिय सरकार यही हो, यसको विकाल्प छैन भन्ने ठाउँमा केही महिनामा पुग्छ भन्ने मेरो विश्वास छ’, दाहालले भने।
पार्टी एकता केन्द्रको विवाद भन्दा पनि भविष्यमा आउन सक्ने विवाद कसरी समाधान गर्ने भन्नेमा केन्द्रित हुँदा सोचेभन्दा ढिला भएको दाहालको भनाई छ।
दोलखा : बर्ष दिनअघि सिंगो देश संघीय तथा प्रदेशसभा निर्वाचनमा केन्द्रित थियो । सबैतिर चुनावको वातावरणले छपक्कै छापेको थियो । ...